Henrik Møller (S), 2025-03-13:
Tak for det.
Jeg synes jo, at hvis man sådan lige hurtigt spoler filmen et års tid tilbage, til hvor vi også stod og havde sådan en redegørelsesdebat, kan man vel godt konstatere, at det er en lidt anden verden, vi har i dag.
Måske er det også på nogle stræk en lidt anden tilgang til EU og det samarbejde, vi har i EU.
Det, man kan sige, er, i en verden i forandring ser vi også et EU i forandring.
Man kan sige, at det sådan set både er de indre udfordringer, men også de ydre udfordringer, der ændrer sig med meget, meget stor hastighed.
Hvis vi kigger sådan på selve redegørelsen, kan man sige, at noget af det, der desværre også ligner sidste års debat, jo er, at Ukraine er og bliver noget centralt i de debatter, vi har i og om EU.
Det drejer sig for os i hvert fald om mere Ukraine; det drejer sig om Europas sikkerhed ikke bare nu, men også i fremtiden, i forhold til hvad resultatet af den konflikt, som vi ser nu, bliver.
Jeg synes, at vi kan være stolte over vores egen indsats, når vi snakker om Ukraine, men man kan også sige, at noget af det her risikerer at blive forgæves, hvis ikke EU på en anden måde fastholder og udvikler sin økonomiske og militære støtte til Ukraine, især med henblik på situationen, som den er lige nu.
Man kan sige, at vi sådan set bifalder, at vi bruger de immobiliserede aktiver fra Ruslands centralbank til hjælpen i Ukraine.
Det synes vi er rigtigt.
Vi synes også, det er rigtigt at være meget forsigtige med de andre indefrosne midler, da det er nogle principper, man åbner op for, som kan være svære at styre.
Jeg vil sige, at for vores vedkommende er det også sådan, at de sanktionspakker, der er, ser vi meget gerne fortsætte, og vi vil også meget gerne vi har dem udvidet i det omfang, det giver mening.
Vi er sådan set også enige i redegørelsen, hvor den påpeger, at formandskabet efter sommerferien vil have fortsat fokus på, hvordan vi støtter Ukraine.
Det tror jeg er centralt.
Det er sådan, at det jo er ekstremt, og jeg var lige ved at sige næsten surrealistisk, hvordan den globale scene har udviklet sig det seneste år.
Det har været en udvikling ikke med små skridt, men med gigantiske skridt.
Men det, man kan sige, er, at når verden udvikler sig, flytter fokus i den politiske dagsorden sig også.
Derfor giver det også mening, at EU forholder sig til den nye situation – en situation, hvor vi begynder at snakke om, at man i Europa skal opruste ikke bare militært, men også i forhold til produktion af krigsmateriel.
Hvem havde troet det for 4-5 år siden?
I forhold til europæisk forsvar og sikkerhed rent fysisk, men også i forhold til de hybride trusler, som vi oplever løbende hele tiden især i Østersøområdet med skyggeflåde og med kabler, der bliver revet over – man siger, at der er så mange kabler, der bliver revet over, at det næppe er en tilfældighed efterhånden – kræver det, at vi i EU får en resiliens eller modstandsdygtighed over for det pres og det forsøg på destabilisering, som vi oplever.
Men det gør jo også, at vi i forhold til kriser og kriseberedskab måske skal lidt op på dupperne i forhold til at være mere forberedte fremadrettet omkring det her.
Det er sådan – og det er noget af det, der også står i redegørelsen – at man også må sige, at der er kommet rapporter både fra Letta og Draghi, og der er noget af det, der er tydeligt i forhold til det her, og det er jo, at EU taber terræn.
EU taber terræn i forhold til USA; EU taber terræn i forhold til Kina på konkurrenceområdet – på rigtig mange områder faktisk.
Derfor vil jeg sige, at fra socialdemokratisk side bakker vi sådan set også op om den forenklingsdagsorden, som er igangsat.
Og jeg tror, det var på vores seneste møde i Europaudvalget, at vi tog et af de første skridt i forhold til nogle af de her omnibusforslag, som er der, og som ikke har noget med køretøjer gøre, men som er et forsøg på at lave noget af den regelforenkling, som der i den grad er behov for.
Så vi bakker sådan set også op om, at vi skal have reduceret de her byrder i form af rapporteringsforpligtelser med 25 pct. og for SMV'erne med 35 pct.